Kristobal Oñate

Kristobal Oñate (Gasteiz, Araba, 1504 – Zacatecas, Espainia Berriko Erregeorderria, 1567ko urriaren 6a) esploratzailea, militarra eta konkistatzailea izan zen, Espainiar Inperioaren zerbitzura. Gaur egungo Mexikoren iparraldean eta Estatu Batuetako Mexiko Berria estatuan dauden lurraldeak esploratu zituen.

 Bizitza 
Joan Perez Narriondo —bizilekuz aldatzean, Juan Oñate izena hartu zuena— eta Osana González de San Llorente izan zituen gurasoak. Haro leinukoa zen, Pedro "Baltza" Narriondo jauntxo feudalaren eta María Irarrazabalen iloba.

1524. urtean heldu zen Espainia Berrira. Nuño de Guzmánek Jaliscoko indiarren aurka antolatu zuen espedizioan parte hartu zuen. Iparralderantz jo zuen gero eta, Mendebaldeko Sierra Madre igaro ondoren, Guadianaren haraneraino iritsi zen (egungo Durango estatuan). Guadalajara hiriaren gaur egungo kokapena erabaki zuen eta 1541ean, hiriko gobernaria zela, XVI. mendean gertatu zen indiarren matxinada gogorrenari aurre egin behar izan zion. Zacatecas hiriaren sorreran ere hartu zuen parte, Diego Ibarrarekin, Joan Tolosarekin eta Baltazar de Bañuelos Temiñorekin batera. 1567ko urriaren 6an hil zen, Zacatecas estatuko Pánuco herrian, eta bertako elizan lurperatu zuten.

 Erreferentziak 

 Kanpo estekak 
  El legado humano de Cristobal y Juan de Oñate, II International Congress on Historical Links between Spain and North America New York, May 4th–7th 2016, agnyee.com

Kategoria:Euskal Herriko konkistatzaileak
Kategoria:Arabako militarrak
Kategoria:Gasteiztarrak